CELEX: 32010D0158
Language: mt
Date: 2010-03-16 00:00:00
Title: 2010/158/: Deċiżjoni tal-Kummissjoni tas- 16 ta' Marzu 2010 dwar ċerti miżuri protettivi interim fir-rigward ta’ influwenza tat-tjur ta’ patoġeniċità għolja tas-sottotip H5N1 fit-tjur fir-Rumanija (notifikata bid-dokument numru C(2010) 1862) (Test b’relevanza għaż-ŻEE)

17.3.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 67/10
            
         DEĊIŻJONI TAL-KUMMISSJONI
   tas-16 ta' Marzu 2010
   dwar ċerti miżuri protettivi interim fir-rigward ta’ influwenza tat-tjur ta’ patoġeniċità għolja tas-sottotip H5N1 fit-tjur fir-Rumanija
   (notifikata bid-dokument numru C(2010) 1862)
   (Test b’relevanza għaż-ŻEE)
   (2010/158/UE)
   Il-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 89/662/KEE tal-11 ta' Diċembru 1989 dwar spezzjonijiet veterinarji fil-kummerċ intra-Komunitarju bil-ħsieb tat-tlestija tas-suq intern (1), u b'mod partikolari l-Artikolu 9(3) tagħha,
   Wara li kkunsidrat id-Direttiva tal-Kunsill 90/425/KEE tas-26 ta' Ġunu 1990 dwar l-iċċekkjar, veterinarju u zootekniku applikabbli għall-kummerċ intra-Kommunitarju ta’ ċertu annimali ħajjin u prodotti bil-ħsieb tat-tlestija tas-suq intern (2), u b'mod partikolari l-Artikolu 10(3) tagħha,
   Wara li kkunsidrat ir-Regolament (KE) 998/2003 tal-Parlament Ewropew u tal-Kunsill tas-26 ta' Mejju 2003 dwar il-ħtiġiet rigward is-saħħa tal-annimali li japplikaw għall-moviment mhux kummerċjali tal-pets u li jemenda d-Direttiva tal-Kunsill 92/65/KEE (3), u b'mod partikolari l-ewwel paragrafu tal-Artikolu 18 tiegħu,
   Billi:
   
               (1)
            
            
               L-influwenza tat-tjur hija marda virali infettiva fl-għasafar, inkluż it-tjur. L-infezzjoni bil-vajrusis tal-influwenza tat-tjur fit-tjur domestiċi tagħti lok għal żewġ forom tal-marda li huma distinti mill-kapaċità ta' tixrid tagħhom. Il-forma ta’ patoġeniċità baxxa ġeneralment tikkawża biss sintomi ħfief, filwaqt li l-forma ta’ patoġeniċità għolja tirriżulta f’rati ferm għoljin ta' mwiet fil-biċċa l-kbira tal-ispeċi tat-tjur. Dik il-marda jista’ jkollha impatt qawwi fuq il-qligħ mit-trobbija tat-tjur.
            
         
               (2)
            
            
               L-influwenza tat-tjur tinstab l-aktar fl-għasafar, imma f'ċerti ċirkustanzi jista' jkun hemm infezzjonijiet ukoll fil-bnedmin għalkemm ir-riskju huwa ġeneralment baxx ħafna.
            
         
               (3)
            
            
               Fil-każ ta' tifqigħa ta' influwenza tat-tjur, hemm riskju li l-aġent tal-marda jkun jista' jinxtered għal stabbilimenti oħra tat-tjur u għall-għasafar selvaġġi Minħabba f'hekk jista' jinxtered minn Stat Membru għall-ieħor u għal pajjiżi terzi permezz tal-kummerċ fl-għasafar ħajjin jew il-prodotti tagħhom u permezz tal-migrazzjoni tal-għasafar selvaġġi.
            
         
               (4)
            
            
               Id-Direttiva tal-Kunsill 2005/94/KE tal-20 ta' Diċembru 2005 dwar miżuri Komunitarji għall-kontroll ta’ l-influwenza tat-tjur (4) tistipula miżuri għall-kontroll ta' kemm il-forma ta' patoġeniċità baxxa kif ukoll il-forma ta' patoġeniċità għolja tal-influwenza tat-tjur. L-Artikolu 16 ta' dik id-Direttiva jistipula t-twaqqif ta' żoni ta’ protezzjoni, żoni ta' sorveljanza u żoni ristretti oħrajn f’każ ta’ tifqigħat ta’ influwenza tat-tjur b'patoġeniċità għolja.
            
         
               (5)
            
            
               Id-Deċiżjoni tal-Kummissjoni 2006/415/KE tal-14 ta’ Ġunju 2006 dwar ċerti miżuri ta’ protezzjoni fir-rigward tal-influwenza tat-tjur tas-sottotip H5N1 ta’ patoġeniċità għolja ħafna fit-tjur fil-Komunità (5) tistipula miżuri ta’ ħarsien addizjonali li jridu jiġu applikati fi Stat Membru affettwat mill-vajrus tal-influwenza tat-tjur b'patoġeniċità għolja tas-sottotip H5N1 sabiex jiġi evitat it-tixrid ta' din il-marda, filwaqt li titqies l-epidemjoloġija speċifika ta' dan il-varjant partikolari ta' vajrus.
            
         
               (6)
            
            
               L-Artikolu 4 tad-Deċiżjoni 2006/415/KE jitlob li malli jkun hemm tifqigħa ssuspettata jew ikkonfermata ta' influwenza tat-tjur b'patoġeniċità għolja tas-sottotip H5N1, l-Istati Membri jistabbilixxu żona ta' riskju għoli li tkun magħmula minn żoni ta' protezzjoni u sorveljanza (iż-żona A) u żona ta' riskju baxx li tifred iż-żona A mill-partijiet ħielsa mill-marda tal-Istat Membru affettwat (iż-żona B). Dawk iż-żoni huma elenkati fl-Anness għad-Deċiżjoni.
            
         
               (7)
            
            
               Ir-Rumanija nnotifikat lill-Kummissjoni b'tifqigħa kkonfermata ta' influwenza tat-tjur b’patoġeniċità għolja tas-sottotip H5N1 fit-territorju tagħha u ħadet il-miżuri xierqa kif stipulati fid-Deċiżjoni 2006/415/KE, inkluż it-twaqqif taż-żoni A u B.
            
         
               (8)
            
            
               Il-Kummissjoni issa eżaminat dawk il-miżuri ta' protezzjoni b'kollaborazzjoni mar-Rumanija, u hija sodisfatta li l-fruntieri taż-żoni A u B stabbiliti mill-awtorità kompetenti f'dak l-Istat Membru jinsabu 'l bogħod biżżejjed mill-post innifsu tat-tifqigħa kkonfermata.
            
         
               (9)
            
            
               Sabiex jiġi evitat kwalunkwe xkiel mhux meħtieġ għall-kummerċ fi ħdan l-Unjoni u biex tiġi evitata l-adozzjoni ta’ ostakli mhux iġġustifikati għall-kummerċ minn pajjiżi terzi, jeħtieġ li tiġi stabbilita minnufih lista taż-żoni A u B fir-Rumanija fil-livell tal-Unjoni.
            
         
               (10)
            
            
               Għaldaqstant, sakemm issir il-laqgħa li jmiss tal-Kumitat Permanenti għall-Katina Alimentari u s-Saħħa tal-Annimali, iż-żoni A u B fir-Rumanija, fejn iridu japplikaw il-miżuri protettivi stipulati fid-Deċiżjoni 2006/415/KE, għandhom jiġu elenkati fid-Deċiżjoni preżenti u jkun iffissat it-tul ta' żmien ta' dik ir-reġjonalizzazzjoni.
            
         
               (11)
            
            
               Din id-Deċiżjoni se tiġi riveduta fil-laqgħa li jmiss tal-Kumitat Permanenti għall-Katina Alimentari u s-Saħħa tal-Annimali,
            
         ADOTTAT DIN ID-DEĊIŻJONI:
   Artikolu 1
   Din id-Deċiżjoni tiddefinixxi ż-żoni fejn għandhom japplikaw il-miżuri ta' protezzjoni interim stipulati fid-Deċiżjoni 2006/415/KE u l-perjodu ta' applikazzjoni ta' dawn il-miżuri.
   Artikolu 2
   1.   Iż-żona elenkata fil-Parti A tal-Anness għal din id-Deċiżjoni għandha titqies bħala ż-żona ta' riskju għoli (iż-żona A) kif imsemmi fl-Artikolu 3(1) tad-Deċiżjoni 2006/415/KE.
   2.   Iż-żona elenkata fil-Parti B tal-Anness għal din id-Deċiżjoni għandha titqies bħala ż-żona ta' riskju baxx (iż-żona B) kif imsemmi fl-Artikolu 3(2) tad-Deċiżjoni 2006/415/KE.
   Artikolu 3
   Din id-Deċiżjoni għandha tapplika sas-17 ta' April 2010.
   Artikolu 4
   Din id-Deċiżjoni hija indirizzata lill-Istati Membri.
   
      Magħmul fi Brussell, is-16 ta’ Marzu 2010.
      
         
            Għall-Kummissjoni
         
         John DALLI
         
            Membru tal-Kummissjoni
         
      
   
   
      (1)  ĠU, L 395, 30.12.1989, p. 13.
   
      (2)  ĠU, L 224, 18.8.1990, p. 29.
   
      (3)  ĠU, L 146, 13.6.2003, p. 1.
   
      (4)  ĠU L 10, 14.1.2006, p. 16.
   
      (5)  ĠU L 164, 16.6.2006, p. 51.
   
      ANNESS
      
         PARTI A
      
      Żona A kif imsemmi fl-Artikolu 2(1):
      
                  ISO Kodiċi tal-Pajjiż
               
               
                  Stat Membru
               
               
                  Żona A
               
               
                  Data sa meta applikabbli
               
            
                  Kodiċi
               
               
                  Isem
               
            
                  RO
               
               
                  Ir-Rumanija
               
               
                  00038 
               
               
                  Żona li tinkludi:
               
               
                  17.4.2010
               
            
                  Żona ta' ħarsien:
                  Letea
               
            
                  Żona ta' sorveljanza:
                  
                               
                           
                           
                              C.A. Rosetti
                           
                        
                               
                           
                           
                              Sfiștofca
                           
                        
                               
                           
                           
                              Cardon
                           
                        
            
         PARTI B
      
      Żona B kif imsemmi fl-Artikolu 2(2):
      
                  ISO Kodiċi tal-Pajjiż
               
               
                  Stat Membru
               
               
                  Żona B
               
               
                  Data sa meta applikabbli
               
            
                  Kodiċi
               
               
                  Isem
               
            
                  RO
               
               
                  Ir-Rumanija
               
               
                  00038 
               
               
                  Iż-Żoni tal-Kontea ta’ Tulcea barra dawk elenkati f'Żona A
               
               
                  17.4.2010